Amy Steen, som blev landskendt, da hun i 2012 blev tvangsfjernet fra sin plejefamilie ved Næstved, er flygtet til Etiopien

Ved du noget? Tip os på 1224@eb.dk eller sms/mms på 1224 (alm. takst)

Den 12-årige pige Amy Steen, som blev landskendt i 2012, da flere medier viste en video af hendes tvangsfjernelse fra en plejefamilie i Næstved, er ikke længere i Danmark.

Pigen, der i dag er 16 år, er i februar i år flygtet fra de danske myndigheder og bor nu på gaden i Eitopien, oplyser hendes plejeforældre Hanne og Ole Keller.

Det skriver TVØst.

- Hun tog til Etiopien i februar, hun ville ned til sin biologiske mor. Men jeg ved, at hun ikke bor sammen med moderen og sine søskende længere, siger Hanne Keller til TVØst.

Ville tvangsfjerne Amy

Amy kom til Danmark sammen med sin lillesøster, efter at de to var blevet adopteret af et par. Det viste sig imidlertid, at adoptivforældrene ikke kunne magte Amy, som derfor blev anbragt i plejefamilie hos familien Keller ved Næstved.

Samtidig blev der lavet en børnefaglig undersøgelse af pigen i Næstved Kommune. Det var den undersøgelse, som slog fast, at tilbuddet om plejefamilie ikke var tilstrækkeligt til at hjælpe Amy Steen. Efter flere forgæves forsøg på at få Amy Steen til frivilligt at acceptere at flytte til en døgninstitution, valgte Næstved Kommune 8. marts 2012 med magt at fjerne hende fra familien Keller.

Under besøget på landejendommen, der ligger lidt uden for Næstved, optog Amy Steens storebror i familien den videosekvens, som siden er gået land og rige rundt. På videoen skriger Amy hjerteskærende, fordi hun ikke vil med.

12-årig pige skreg under tvangsfjernelse: Video afslører grove fejl

Flytning var forkert

Amy Steens tvangsfjernelse satte en lavine i gang i Danmark, hvor det blev debatteret på tv og i aviserne, om Næstved Kommunes håndtering af sagen var rimelig. Børns Vilkår meldte kommunen til politiet.

Men efter nogle måneder viste det sig, at politiet - som var troppet op og overværede tvangsfjernelsen - ikke vurderede, at kommunens ansatte gjorde noget strafbart. Den hårdhændede behandling var tilsyneladende i orden.

Amy Steen flyttede efter tre måneder hjem til sin plejefamilie igen. Hun er imidlertid forsvundet og er udrejst til Etiopien. Foto fra video

Tirsdag i denne uge har Folketingets ombudsmand imidlertid meldt ud, at Næstved Kommune begik en fejl, da den fjernede Amy Steen fra den plejefamilie, hun dengang gerne ville være hos. Ombudsmanden mener ikke, at Næstved Kommune med loven i hånden kan fjerne et barn med tvang, hvis barnet modsætter sig.

Trods kritikken anerkender ombudsmanden, at Næstved Kommune var i en svær situation. For hvad skulle kommunen ellers have gjort? Derfor opfordrer ombudsmanden som konsekvens af sagen Social- og Indenrigsminsiteriet til at vurdere, om lovgivningen om tvangsfjernelser er, som den bør være. Og om loven ikke skulle laves om, så kommunen en anden gang kan handle lovligt.

Politiet dropper sagen om plejebarnet Amy

Ville tilbage til Etiopien

Mens myndighederne krigedes, så viste det sig tre måneder efter Amy Steens tvangsfjernelse, at Næstved Kommune alligevel sendte hende tilbage til familien Keller. Og her fortsatte Amy Steens liv en periode.

Hun har imidlertid ifølge Hanne Keller flere gange udtrykt ønske om at vende tilbage til Etiopien. Og hun har også været rejst af sted, selv om hun ikke måtte for Næstved Kommune. Pigen har opsøgt sin biologiske familie. Og hun har fået hjælp til formålet af organisationer, der har betalt rejse og ophold i landet for hende.

- Amy var sur på mig. Hun var røget ind i noget bandekriminalitet, og jeg ville ikke acceptere det liv, hun førte. Så hun boede faktisk kun delvist hos os. Hun havde fundet et andet sted at være, hvor de voksne så lidt mere gennem fingre med, om hun tog i skole, og hvad hun lavede, fortæller Hanne Keller til TVØst.

Kommunen meldt for vold: Tvangsfjernede Amy

Bor på gaden

Blandt andet organisationen Against Child Trafficking har hjulpet Amy Steen med at finde sammen med sit egentlige ophav.

Ifølge Hanne Keller har Amy Steen haft et fem måneders visum i Etiopien, som altså nu er udløbet. Amy Steen har flere gange været i dialog med Hanne Keller. Og Hanne Keller er blevet oplyst, at Amy Steen en periode boede hos sin mor. Men en oversvømmelse har skyllet morens hus væk, og indtrykket er derfor, at Amy Steen ikke har noget sted at bo.

- Jeg er vildt bekymret for hende, siger Hanne Keller.

De danske myndigheder kan ikke uden videre få de etiopiske myndigheder til at udlevere den i dag 16-årige pige, som ved en domstol i Etiopien har fået rettens ord for, at hendes biologiske mor i sin tid blev tvunget til at underskrive adoptionspapirerne.